Simon Emil Ammitzbøll (RV), 2008-01-11:
Med de her tre lovforslag får vi en stor og vigtig revision af den grønlandske retspleje og den grønlandske kriminallov.
Der er ikke bare tale om en revision, i virkeligheden er der jo tale om en helt ny lovgivning; der er tale om en kæmpe reform - den største i 50 år.
Jeg vil kun nævne nogle stykker af de bedste eksempler, for der har jo allerede været en ret grundig gennemgang fra mange ordføreres side.
Men nogle af de ting, som vi lægger vægt på, er for det første bl.a., at der i forhold til de her kredsretter sikres en større grad af formaliseret uddannelse af dommerne, og at man sikrer, at de kommer på fuld tid.
Folketingets Retsudvalg var for noget tid siden et par gange oppe i Grønland og prøvede at have nogle møder med kredsretterne for at se, hvordan det fungerer osv.
Og jeg tror i hvert fald, at det her vil have en utrolig gavnlig effekt på den måde, som det virker på.
For det andet oprettes der nu en juridisk domstol i første instans, Retten i Grønland, der skal stå for de særlig komplicerede sager, sådan at de kan blive behandlet af juridisk personale, og sådan at man kan skelne de almindelige sager fra dem, som har en større kompleksitet.
Det er der heller ingen tvivl om vil sikre retssikkerheden i Grønland.
Et tredje eksempel, jeg gerne vil nævne, er, at der nu bliver mulighed for også at iværksætte en forsøgsordning med konfliktmægling.
Det er noget, Det Radikale Venstre længe har presset på for at få i Danmark, hvor vi jo også stadig kun er på forsøgsordningsniveauet.
Men vi er glade for, at man også får mulighed for det i Grønland, og jeg synes da, det gerne må blive permanent både i Danmark og i Grønland, når den tid kommer. En fjerde ting, som er med til at styrke retssikkerheden, er, at langt mere vil forefindes på grønlandsk i fremtiden.
Man kan sige, at det burde det sikkert have gjort for rigtig mange år siden, da det vel kun er naturligt, at man har mulighed for at få indblik i de sager, der behandles, på ens eget sprog.
For det femte vil jeg nævne hele området vedrørende anstalterne.
For os er det vigtigt og egentlig meget prisværdigt, at man fastholder systemet med de åbne afdelinger, som man benytter sig meget af i Grønland.
Men vi er også glade for, at der bliver mulighed for både at have et halvlukket regi, og at der også skabes et alternativ til placeringen af de allerværste, som man hidtil har placeret i Anstalten ved Herstedvester. Vi synes - og det er der vel bred enighed om - at det har været et stort problem, at man har placeret folk mange tusind kilometer væk fra deres hjem og deres land.
Det er ikke en ting, som vi kan være særlig stolte af her i Danmark hidtil at have gjort, så jeg synes, det er et virkelig stort fremskridt, at der nu bliver en lukket forvaringsafdeling i Nuuk.
I forhold til lovforslag nr. L 36 er vi glade for, at der nu bliver en forbedring af grønlandske advokaters mulighed for at opnå møderet i de danske landsretter og for Højesteret.
Det er såmænd ikke, fordi det er nær så højt prioriteret som de andre fem punkter, jeg har nævnt, men det er mere for at få sammenhængen imellem, at vi behandler alle tre lovforslag.
Når man ser overordnet på det, er der jo ingen tvivl om, at den her reform sørger for, at retssikkerheden styrkes, og at menneskerettighederne i langt større grad fremtræder tydeligt, og det er ting, som ligger os i Det Radikale Venstre stærkt på sinde.
Det har været en meget, meget lang proces for at komme frem til det her.
Jeg har selv været med i de seneste 3 år af den her proces, som har varet nærmest uendeligt,
kunne man jo mene.
Nogle gange er det jo sådan, at man skal gå en meget lang vej, før man kommer frem til et resultat, som man så også i bred enighed kan være tilfreds med.
Og det er jo det, som det ser ud til er tilfældet med det her.
I hvert fald kan vi fra radikal side tilslutte os de ændringer, der er her, og vi er egentlig ret glade for, at vi endelig er kommet i hus med den reform af den grønlandske retspleje- og kriminallovgivning, således at vi kan styrke retssikkerheden i Grønland.